|  |
| --- |
| ***Директни плащания*** |

**1. Министерство на земеделието, храните и горите публикува Наръчник за кандидатстване за Кампанията по директни плащания 2021.** Преди началото на всяка кампания за прием на заявления за подпомагане с директни плащания, наръчникът се публикува на интернет страницата на министерството, в помощ на земеделските стопани и на тяхна добра информираност. В него са разписани основните изисквания по схемите за директни плащания, както и условията, на които трябва да отговорят кандидатите. За Кампания 2021 г. наръчникът е публикуван в рубрика „Политики и програми“  >  „Програми за финансиране“ >  „Директни плащания“ > „Полезни насоки, презентации и ръководства“. Наръчникът ще бъде отпечатан и на хартия, за да бъде на разположение по места за кандидатите, които нямат възможност да се запознаят със съдържанието му от електронния вариант. За запознаване с всички изисквания за кандидатстване за Кампания 2021, наръчникът може да бъде изтеглен от следния електронен адрес: <https://www.mzh.government.bg/bg/politiki-i-programi/programi-za-finansirane/direktni-plashaniya/polezni-nasoki-prezentacii-i-rkovodstva/>

|  |  |
| --- | --- |
| ***Пазарна подкрепа*** |  |

**2. Първи прием по мярка "Информиране в държавите членки“ от Националната програма за подпомагане в лозаро-винарския сектор 2019-2023 г.** От 15 до 24 февруари 2021 г. се приемат документи по мярка „Информиране в държавите членки“. Мярката има за цел да популяризира качествените вина със защитено наименование за произход (ЗНП) и защитено географско указание (ЗГУ) като информира обществото относно техните специфични качества, репутация или други характеристики дължащи се на специфичната географска среда или произход на виното. По мярката може да се провеждат и информационни кампании за отговорната консумация на вино и риска, свързан с вредната консумация на алкохол. За подпомагане могат да кандидатстват професионални организации, работещи основно в лозаро-винарския сектор, организации на производители на лозаро-винарски продукти и техните асоциации, междупрофесионални организации, както и държавни органи и институции, чиято дейност е свързана с насърчаване на бизнеса. Максималната стойност на един проект не може да надвишава 700 000 лв. годишно и 2 000 000 лв. за тригодишен период. За дейности само за вина със ЗНП или ЗГУ, помощта ще бъде в размер до 80 % - от ЕС до 70 % от допустимите разходи и национално съфинансиране до 10 %. За дейности за вина без ЗГУ и ЗНП не се предоставя национално съфинансиране. Документите за кандидатстване се подават в Централно управление на ДФ „Земеделие“, след предварително записан час с цел избягване на големи струпвания от хора и спазване на противоепидемичните мерки. На официалната интернет страница на ДФ „Земеделие“ са публикувани образци на документите за кандидатстване.

|  |  |
| --- | --- |
| ***Визия за ОСП след 2020 г.*** |  |

**3. На 15 февруари се проведе Дванадесето заседание на Тематичната работна група за разработване на Стратегическия план за развитие на земеделието и селските райони за периода 2023 – 2027.** Предвижда се за първи път да се прилагат еко-схеми за поддържане на биологичното земеделие по Първи стълб на новата Обща селскостопанска политика (ОСП 2023-2027 г.). Целта е да се осигури допълнителен стимул за биопроизводителите, като добавка към основното подпомагане за устойчивост в директните плащания и така да се насърчи развитието на сектора. Едната еко схема е насочена към отглеждане по биологичен начин на селскостопански животни, а другата- към биологични земеделски площи. Разработването им е по предложение на браншовите организации в сектора. Подкрепата ще е под формата на годишно плащане на хектар земеделска земя или животинска единица, преминали периода на преход към биологично производство и сертифицирани като биологични. Ангажиментите са за период от една календарна година. Бенефициентите по схемите трябва да спазват изискванията относно биологичното производство и етикетирането на биологични продукти. Друго условие за подпомагане е те да имат сключен договор с Контролиращо лице за биологично производство, одобрено от министъра на земеделието, храните и горите. Земеделските площи, заявени за подпомагане по „Еко-схемата за засилена диверсификация на културите, поддържане на междуредията на трайните насаждения и екстензивно поддържане на постоянно затревените площи с пасищни животни“, не са допустими по „Еко-схема за поддържане на биологично земеделие“ за земеделски площи. При еко-схемата за селскостопански животни, земеделските стопани ще получават подпомагане за едри преживни животни, биволи, овце и/или кози. Те трябва да отглеждат най-малко 1 ЖЕ от заявен вид и да стопанисват най-малко 0,5 ха пасищна площ и/или площи с фуражни култури. Очаква се еко-схемите да доведат до положителен ефект и принос към устойчивото развитие на земеделието чрез подобряване на състоянието на околната среда. За първи път в новата ОСП се предвижда обвързано с производството подпомагане за плодови насаждения до встъпването им в плододаване. Целта е да се подкрепят земеделските стопани в техните инвестиционни намерения за създаване на нови насаждения, в развитието и модернизацията на техните стопанства. Допустими бенефициенти са производителите, които стопанисват и заявяват за подпомагане минимум 0,5 ха с плодове от културите ягоди, малини, ябълки, круши, кайсии и зарзали, череши, вишни, праскови и нектарини, сливи и десертно грозде. Новосъздадените насаждения следва да бъдат вписани в Регистъра на трайните насаждения. При производството следва да са спазени всички агротехнически мероприятия. За десертното грозде ще бъде приложена сортова листа с допустимите по схемата сортове. Проектът на схемата предвижда за новосъздадените насаждения да е използван сертифициран посадъчен материал и да са представени доказателства за това. Финансирането ще се отпуска под формата на годишно плащане на хектар, отговарящ на минималните изисквания за подпомагане по директни плащания. Прилагането на интервенцията ще доведе до повишаване конкурентоспособността на стопанствата, тяхното ниво на специализация и подобряване на пазарната им ориентация. По време на Тематичната работна група бяха дискутирани също и актуализирани проекти на интервенции, финансирани от Европейския фонд за гарантиране на земеделието и от Европейския земеделски фонд за развитие на селските райони, които вече са представяни на предходни заседания.

**4. На 15 февруари в гр. Брюксел се проведе заседание на Специалния комитет по селско стопанство (СКСС).** По време на заседаниетоПредседателството информира СКСС за резултата от последния триалог, проведен на 10 февруари и за постигнатия компромис с Европейския парламент относно новия модел за прилагане. Делегациите обсъдиха елементи от пакета, като индикатори за уравняване, максимални планирани средни единични суми за интервенции за развитие на селските райони и за не-ИСАК интервенции за развитие на селските райони, нива на допустимо отклонение. Председателството ще вземе предвид резулаттите от дискусията при следващите стъпки от преговорите с Европейския парламент. ЕК изрази готовност да излезе с предложение за нов списък от индикатори, като част от тези в Приложение I към Регламента за стратегическите планове, които да се използват за проверка на изпълнението. ЕК продължава да счита, че е важно прегледът на изпълнението да бъде на годишна база. По-голямата част от държавите членки, в дух на компромис и разбирайки необходимостта от отстъпки за постигане на съгласие с ЕП, изразиха подкрепа за Председателството. Същевременно отбелязаха, че компромисните текстове са само част от важната тема за новия модел на прилагане. Много важен елемент е запазването на проверката на изпълнението на двугодишна основа. Председателството обобщи, че е получено достатъчно насърчение, за да продължи процеса на преговорите и да работи за постигане на консенсус с ЕП.

|  |  |
| --- | --- |
| ***Още от ЕС и света*** |  |

**5. Д-р Нгози Оконьо-Ивеала от Нигерия беше назначена за седми генерален директор на Световната търговска организация (СТО) на 15 февруари, ставайки първата жена и първата африканка, заемаща позицията.** Генералният Съвет на СТО назначи бившия финансов министър на Нигерия (2003-2006, 2011-2015) с консенсус. Д-р Нгози Оконьо-Ивеала встъпва в длъжност на 1 март. Нейният мандат, който може да бъде подновен за допълнителен период, не по-дълъг от четири години, ще изтече на 31 август 2025 г. Председателят на Генералния съвет Дейвид Уокър нарече решението „много важен момент за СТО“. Заедно с координаторите, посланик Дачио Кастило (Хондурас) и посланик Харалд Аспелунд (Исландия), Дейвид Уокър ръководи деветмесечния процес на подбор на генерален директор. Г-н Дейвид Уокър благодари на Д-р Нгози Оконьо-Ивеала за нейното търпение и заяви, че е сигурен, че всички членове ще работят конструктивно с нея по време на мандата й като генерален директор, за да оформят бъдещето на организацията. Д-р Нгози Оконьо-Ивеала отговори, че нейният ключов приоритет ще бъде да работи със страните членки, за да се справи с здравните и икономически последици, приченени от кризата COVID-19. „Една силна СТО е жизненоважна, ако искаме да се възстановим напълно и бързо от разрухата, причинена от пандемията“, каза тя и добави, че с нетърпение очаква да работи за оформяне и прилагане на политическите отговори, „които са ни необходими, за да се възстанови глобалната икономика отново“.